Tripelinterventionen
Tripelinterventionen, diplomatisk indgreb fra Rusland, Tyskland og Frankrig efter den kinesisk-japanske fredsslutning i 1895, hvor Japan havde fået blandt andet Taiwan og den strategisk vigtige halvø Liaodong. Det var en trussel mod især Ruslands ambitioner i Østasien, og de tre lande pressede Japan til at afstå halvøen mod en økonomisk kompensation. Interventionen vakte vrede i Japan og var en vigtig årsag til Den Russisk-japanske Krig 1904-05.